Vermiste Limpopo-vliegtuig gevind | Maroela Media
JONGSTE: Die polisie het intussen bevestig Jaco Jansen van Rensburg was die enigste insittende in die vliegtuig en het nie 'n passasier by hom gehad soos vroeër berig nie. Lees die opvolgberig hier.
Jaco Jansen van Rensburg. Foto: Facebook
Die vliegtuig wat Woensdagaand tussen Bela-Bela en Vaalwater in Limpopo vermis geraak het, se wrak is gevind.
Jaco Jansen van Rensburg, 'n sakeman en pa van Bela-Bela, en 'n passasier het 11:00 Woensdag vanaf die wild-en-gholflandgoed Zebula in 'n RV10-vliegtuig opgestyg op pad na Vaalwater, maar nooit daar aangekom nie. 'n Noodboodskap is Woensdagaand op die plaaslike buurtwag se WhatsApp-groep uitgestuur om mense in kennis te stel dat die vliegtuig vermis is.
'n Oryx-helikopter is vanaf Pretoria ontplooi na 'n gebied waar 'n noodsein waargeneem is om na die vliegtuig te soek. Die wrak is vanoggend in die Rooiberg-gebied gevind, slegs 'n paar kilometer van waar dit opgestyg het. Beide die insittendes is dood.
Lt.kol. Moatshe Ngoepe, woordvoerder van die polisie, het aan Maroela Media bevestig dat die wrak van 'n vliegtuig in die Rooiberg-omgewing gevind is. Ngoepe wou egter nie onmiddellik meer inligting bekend maak nie en het gesê polisiebeamptes is steeds op die toneel en hy wag op terugvoer.
Maroela Media verneem 'n paar mense, onder andere 'n berader, is vroeër vanoggend na die Jansen van Rensburg-gesin se huis op Zebula om sy vrou en drie kinders die tragiese nuus mee te deel.
RIP Jaco, jy was 'n stunning mens, geleef vir jou Kids en jou vrou. Ons sal jou vriendelikheid baie mis. Sterkte Michelle, jou ondersteunings netwerk is groot!!
Hierdie man was n rolmodel vir baie mense, sal myne wees vir die res van my lewe!! Dankie vir al die ongelooflike tye!! As ons gevlieg het, het jy altyd gese ons is veilig ..ek sal en wil nie weet wat het presies gebeur nie, al wat ons kan se is..VLIEG HOOG PEL